A BIZOTTSÁG HATÁROZATA
(2009. április 2.)
a topramezon, a szulfuril-fluorid és a cukkini sárga mozaikvírus legyengített törzse új hatóanyagokra vonatkozó ideiglenes engedélyek tagállamok által történő meghosszabbításának engedélyezéséről
(az értesítés a C(2009) 2348. számú dokumentummal történt)
(EGT-vonatkozású szöveg)
(2009/311/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a növényvédő szerek forgalomba hozataláról szóló, 1991. július 15-i 91/414/EGK tanácsi irányelvre (1) és különösen annak 8. cikke (1) bekezdésének negyedik albekezdésére,
mivel:
(1)
A 91/414/EGK irányelv 6. cikkének (2) bekezdésével összhangban a BASF AG 2003 májusában kérelmet nyújtott be Franciaországhoz a topramezon hatóanyagnak a 91/414/EGK irányelv I. mellékletébe történő felvételére vonatkozóan. A 2003/850/EK bizottsági határozat (2) megerősítette, hogy a benyújtott dokumentáció teljes, és elvben megfelel az irányelv II. és III. mellékletében foglalt adat- és információszolgáltatási követelményeknek.
(2)
A Dow AgroSciences Ltd. 2002 júliusában kérelmet nyújtott be az Egyesült Királysághoz a szulfuril-fluoridra vonatkozóan. A 2003/305/EK bizottsági határozat (3) megerősítette, hogy a benyújtott dokumentáció teljes, és elvben megfelel az irányelv II. és III. mellékletében foglalt adat- és információszolgáltatási követelményeknek.
(3)
A Central Science Laboratory 2005 márciusában kérelmet nyújtott be az Egyesült Királysághoz a cukkini sárga mozaikvírus legyengített törzse vonatozásában. A 2006/586/EK bizottsági határozat (4) megerősítette, hogy a benyújtott dokumentáció teljes, és elvben megfelel az irányelv II. és III. mellékletében foglalt adat- és információszolgáltatási követelményeknek.
(4)
A dossziék teljességének megerősítésére azért volt szükség, hogy részletes vizsgálatnak lehessen alávetni őket, és a tagállamok a szóban forgó hatóanyagokat tartalmazó növényvédő szerekre - legfeljebb három évre szóló - ideiglenes engedélyeket adhassanak ki, miközben eleget tesznek a 91/414/EGK irányelv 8. cikkének (1) bekezdésében meghatározott feltételeknek, különösen ami az irányelvben meghatározott követelményeknek megfelelően a hatóanyagok és a növényvédő szerek részletes vizsgálatára vonatkozó feltételeket illeti.
(5)
A 91/414/EGK irányelv 6. cikkének (2) és (4) bekezdésével összhangban megtörtént az említett hatóanyagok emberi egészségre és környezetre gyakorolt hatásainak vizsgálata a kérelmezők által javasolt felhasználási módok tekintetében. A referens tagállam (a topramezon tekintetében) 2006. július 21-én, (a szulfuril-fluorid tekintetében) 2004. október 29-én, illetve (a cukkini sárga mozaikvírus legyengített törzse tekintetében) 2006. június 30-án a Bizottság elé terjesztette az értékelő jelentések tervezeteit.
(6)
Miután a referens tagállam benyújtotta az értékelő jelentés tervezetét, a Bizottság szükségesnek látta, hogy további információkat kérjen be a kérelmezőtől, és megvizsgáltassa, illetve értékeltesse azokat a referens tagállammal. Ezért a dosszié vizsgálata még folyamatban van, és nincs mód arra, hogy értékelése a 91/414/EGK irányelvben előírt határidőre befejeződjön.
(7)
Mivel az értékelés során mindeddig nem merült fel közvetlen aggodalomra okot adó körülmény, a tagállamok számára lehetővé kell tenni, hogy a kérdéses hatóanyagot tartalmazó növényvédő szerekre kiadott ideiglenes engedélyeket a 91/414/EGK irányelv 8. cikkének rendelkezéseivel összhangban 24 hónappal meghosszabbítsák annak érdekében, hogy folytatódhasson a dossziék vizsgálata. A topramezonnak, a szulfuril-fluoridnak és a cukkini sárga mozaikvírus legyengített törzsének az I. mellékletbe történő lehetséges felvételére vonatkozó értékelési és döntéshozatali folyamat várhatóan 24 hónapon belül lezárul.
(8)
Az ebben a határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A tagállamok az e határozat elfogadásától számított 24 hónapot meg nem haladó időtartamra meghosszabbíthatják a topramezont, a szulfuril-fluoridot és a cukkini sárga mozaikvírus legyengített törzsét tartalmazó növényvédő szerek ideiglenes engedélyét.
2. cikk
Ennek a határozatnak a tagállamok a címzettjei.
Kelt Brüsszelben, 2009. április 2-án.